A CSODÁK TANÍTÁSA®

ELŐSZÓ

TÖRZSSZÖVEG

MUNKAFÜZET

TANÁRI KÉZIKÖNYV

FOGALOMTÁR

ÉDESVÍZ KIADÓ
BUDAPEST

A Course in Miracles was originally printed in English by Foundation for Inner Peace and copies of the text in the English language are available from Foundation for Inner Peace.

English edition A Course in Miracles combined volume (Third Edition)

A fordítás az alábbi kiadás alapján készült:

A Course in Miracles combined volume

Foundation for Inner Peace, 2007

Angol nyelvű könyv a Foundation for Inner Peace-től rendelhető.

Box 598

Mill Valley, CA

94942-0598

Copyright © Foundation for Inner Peace, 2007

Portions also independently copyrighted.

Hungarian translation © Lovasi Gábor, 2013

Hungarian edition © Édesvíz Kft., 2023

Cover design © Édesvíz Kft., 2013

Approved by Translation Committee / A fordítást Fordító Bizottság hagyta jóvá:

Dr. Kenneth Wapnick, Foundation for A Course in Miracles

Dr. William W. Whitson, Foundation for Inner Peace

Javított kiadás

Fordító

Lovasi Gábor

Szerkesztő

Molnár Eszter

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András, igazgató

Főszerkesztő: Dudich Ákos

Gyártásvezető: Csizmadia Orsolya

Tipográfia: Névery Tibor (TypoStúdió Kft.) és Damuzi Bt.

Borító: Decoflex Kft.

Elektronikus formátum
Békyné Kiss Adrien

EPUB ISBN 978-963-507-562-1

MOBI ISBN 978-963-507-563-8

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

ELŐSZÓ

Ez az előszó 1977-ben született, számos olvasó ismételt kérésének eleget téve. Az első két rész (Hogyan született? és Mi is ez a könyv?) Helen Schucman munkája, míg a harmadik (Miről is szól ez a könyv?) az alábbiakban kifejtett „belső tollbamondás” eredményeként jött létre.

Hogyan született?

A Csodák tanítása két, közös cél érdekében egyesülő ember váratlan döntésével vette kezdetét. Helen Schucman és William Thetford a New York-i Columbia Egyetem orvosi karának orvosi pszichológia tanszékén tanított – de hogy kik voltak, az nem is fontos, csak az számít, hogy történetük jól példázza, Isten segítségével bármi lehetséges. E két ember bonyolult, sokszor feszültségekkel terhes kapcsolatban állt egymással, és mindkettejüknek sokat jelentett a személyes és szakmai elismerés, a társadalmi státusz – mondhatni, sok befektetésük volt a világi értékek terén. Életük a legkevésbé sem volt összhangban a Kurzus eszméivel. A „tollbamondást” papírra vető Helen így jellemezte önmagát:

Pszichológus voltam, és oktató, ateista, ráadásul egy köztiszteletben álló, kifejezetten konzervatív egyetemi környezetben dolgoztam. Aztán történt valami, ami az események olyan sorát indította el, amelyre sosem számítottam volna. A fakultás vezetője, William, egy nap váratlanul kijelentette, hogy belefáradt a viselkedésünket átható dühös, agresszív érzésekbe, és úgy döntött, találnunk kell valamilyen megoldást. Én pedig, mintegy végszóra, beleegyeztem, hogy segítek neki megtalálni ezt a megoldást. És a Kurzus lett ez a megoldás.

Bár komoly szándékkal vágtak bele a dologba, közös vállalkozásuk elején számtalan nehézséggel találták szembe magukat. De megadták a Szentléleknek azt a „kevés hajlandóságot”, ami – ahogy azt a Kurzus sok helyütt hangsúlyozza – lehetővé teszi, hogy minden helyzetet a Saját célja érdekében használjon fel, és felruházza azt az Ő erejével.

Helen beszámolójához visszatérve:

A konkrét írást három elképesztő hónap előzte meg, amelynek során Bill [William Thetford] javaslatára elkezdtem jegyzeteket készíteni erősen szimbolikus jellegű álmaimról és a minduntalan visszatérő, különös képekről. Bár addigra már kezdtem hozzászokni a váratlan dolgokhoz, mégis nagyon meglepődtem, amikor egyszer csak azt vetettem papírra: „Ez a kurzus a csodák tanítása.” Így kezdődött a Hanggal való kapcsolatom. Valójában nem hallottam konkrét hangot, inkább egyfajta gyors, belső tollbamondást éltem meg, miközben egy gyorsírófüzetbe jegyzeteltem. Az írás soha nem automatikus folyamat volt, bármikor félbeszakíthattam, hogy aztán később folytassam. Roppant kellemetlen érzés volt, mégis legfeljebb csak olykor-olykor futott át az agyamon, hogy felhagyok a dologgal, és olyankor sem gondoltam igazán komolyan. Olyan volt, mintha valamikor valahol beleegyeztem volna, hogy elvégzem ezt a különleges feladatot. Teljes egyetértésben dolgoztunk Billel, és úgy hiszem, többek közt ebben rejlett a munka jelentősége. Lejegyeztem a Hang „szavait”, másnap pedig felolvastam Billnek, aki legépelte a szöveget – úgy vélem, neki is megvolt a maga „különleges feladata”, és az ő bátorítása és támogatása nélkül én sem lettem volna képes elvégezni a magamét. A folyamat körülbelül hét évig tartott: először a törzsszöveg „érkezett meg”, aztán a munkafüzet, végül pedig a kézikönyv. Csupán néhány apróbb változtatást eszközöltünk a szövegen: címet adtunk az egyes fejezeteknek és alfejezeteknek, valamint eltávolítottunk belőle néhány, a „tollbamondás” elején jellemző, személyes jellegű utalást – ettől eltekintve az eredeti formájában tettük közzé az anyagot.

A Kurzus lejegyzésében közreműködő személyek neve azért nem szerepel a könyv borítóján, mert a Kurzus önmagában is megáll a lábán. A Kurzus nem azzal a szándékkal született, hogy egy újabb vallási szekta alapvetését képezze, csupán az a célja, hogy megmutasson egy utat, amelyet követve néhányan rátalálnak majd saját Belső Tanítójukra.

Mi is ez a könyv?

Mint azt a címe is jelzi, a Kurzus alapvetően azért jött létre, hogy elősegítse az egyéni tanulást. A könyv három részből áll: a 765 oldalas Törzsszövegből, a 532 oldalas, tanulóknak szóló Munkafüzetből, és a tanítók munkáját segítő, 98 oldalas Kézikönyvből. Hogy az egyes tanulók milyen sorrendben és hogyan tanulmányozzák az egyes részeket, az csakis az egyedi igényeiktől és beállítottságuktól függ.

A Kurzus alaposan átgondolt, mind elméleti, mind gyakorlati szinten lépésről lépésre kifejtett tanmenettel bír, amely az elmélettel szemben a gyakorlatot, a hittudománnyal szemben pedig a tapasztalást helyezi előtérbe. Mint azt ki is mondja, „egyetemes teológiát ugyan nem lehet megalkotni, az egyetemes tapasztalás nem csupán lehetséges, de szükségszerű is” (Kézikönyv, 79. oldal). Bár keresztény nyelvezetet használ, a Kurzus egyetemes spirituális témákkal foglalkozik, és többször is kijelenti, hogy ez az út csupán az egyetemes tanrend egy lehetséges változata. Számos egyéb módszer létezik, amelyek csupán formájukban térnek el egymástól – végül minden út Istenhez vezet.

A javarészt elméleti jellegű Törzsszöveg fekteti le a Kurzus gondolati rendszerének alapjait képező fogalmakat, a benne található eszmékre épülnek aztán a Munkafüzet gyakorlatai. A Munkafüzet gyakorlati alkalmazása nélkül a Törzsszöveg javarészt csak elvont fogalmak gyűjteménye marad, és nem teljesítheti be a Kurzus fő célját, a gondolati folyamatok visszafordítását.

A Munkafüzet háromszázhatvanöt gyakorlatot tartalmaz, az év minden napjára egyet. Mindazonáltal nem szükségszerű ebben a tempóban végigvenni az egyes gyakorlatokat: akár több napig is elidőzhetsz egy-egy számodra különösen szimpatikus gyakorlatnál, instrukcióink csupán arra kérnek, ne akarj napi egy gyakorlatnál többet elvégezni. A második rész elején található bevezető külön kiemeli a Munkafüzet gyakorlati jellegét, sokkal inkább az alkalmazás által megszerzett tapasztalatokra, mintsem a spirituális célok iránti előzetes elkötelezettségre helyezve a hangsúlyt:

A Munkafüzetben található eszmék némelyikét meglehetősen nehezen hiszed majd el, másokat pedig kifejezetten megdöbbentőnek találsz majd. Ez azonban nem számít. Csupán arra kérlek, hogy az útmutatásoknak megfelelően alkalmazd ezen eszméket, nem pedig arra, hogy ítéletet alkoss róluk. Csak arra kérlek, hogy használd őket. A használatuk ruházza majd fel számodra őket jelentéssel, és az mutatja majd meg igaz mivoltukat.

Ne feledd, nem kell elhinned ezen eszméket, nem kell elfogadnod, még arra sincs szükség, hogy örömmel fogadd őket. Lesznek olyan gondolatok is, amelyekkel szemben kifejezett ellenállást tanúsítasz. Ez azonban nem számít, és nem csökkenti a hatékonyságukat. Azt azonban nem engedheted meg magadnak, hogy a Munkafüzetben szereplő gondolatok közül ne alkalmazd mindegyiket – azaz bármi is a reakciód rájuk, használd őket. Ennél többre nincs is szükség. (Munkafüzet, 2. oldal)

Végezetül a kérdés-felelet formában írt Kézikönyv választ kínál a tanulók által leggyakrabban feltett kérdésekre, valamint tisztázza a Kurzus által használt legfontosabb kifejezéseket, a Törzsszöveg elméleti keretein belül magyarázva őket.

A Kurzus nem igyekszik befejezettnek feltüntetni magát, és a Munkafüzet gyakorlatainak sem az a céljuk, hogy minden további gyakorlást fölöslegessé tegyenek. A végén minden tanuló kettesben marad saját Belső Tanítójával, Aki Saját belátása szerint irányítja majd a tanuló további előrehaladását. Bár a Kurzus hatóköre sok mindenre kiterjed, amint azt a Munkafüzet végén is kijelentjük, a tudás soha nem korlátozható egyetlen véges formára:

E Kurzus csupán a kezdet, nem a vég… Nincs több egyedi lecke és tanítás, mert többé már nincs szükség rájuk. Elég, ha az Istenért és Énedért szóló Hangra figyelve elvonulsz a világtól, hogy felleld a valóságot. E Hang irányt ad majd erőfeszítéseidnek, pontosan megmondva, mit tegyél, hogyan irányítsd elmédet, és mikor járulj elébe csendben az ő biztos útmutatásáért folyamodva. (Munkafüzet, 529. oldal)

Miről is szól ez a könyv?

Ami valós, azt semmi nem fenyegetheti.

Ami valótlan, az nem létezik.

Ebben rejlik Isten békéje.

Így kezdődik a Csodák tanítása, alapvető különbséget téve a valós és a valótlan dolgok, a tudás és az érzékelés között. A tudás maga az igazság, méghozzá az egyetlen törvény, Isten avagy a szeretet törvénye alapján. Az igazság megváltoztathatatlan, örökkévaló és minden ellentmondástól mentes. Előfordulhat, hogy valaki nem ismeri az igazságot, de ettől az igazság még nem változik meg, továbbra is érvényes marad Isten teremtésének egészére, és bizony csak az valódi, amit Ő teremtett. Az igazság túlmutat a tanuláson, mert túlmutat az időn és minden folyamaton; az igazságnak nincs ellentéte, nincs kezdete és nincs vége; az igazság egyszerűen csak létezik.

Az érzékelés világa ugyanakkor az idő, a változás, a kezdetek és végek világa, amely nem a tényeken, hanem a tények értelmezésén alapul. A születés és halál világa ez, amely a szükség, a veszteség, az elkülönülés és a halál hiedelmeire épült. Nem megadatik nekünk, hanem mi magunk sajátítjuk el; szelektív az érzékelés terén, megbízhatatlanul működik, és pontatlan értelmezéseket hív életre.

A tudás és az érzékelés két, egymásnak minden tekintetben ellentmondó gondolati rendszert hív létre. A tudás birodalmában csak Isten gondolatai léteznek, mert e világban Isten minden teremtménye osztozik az Ő Akaratán. Az érzékelés világát azonban az a hiedelem alkotja, miszerint léteznek ellentmondások, léteznek egymástól elkülönülő akaratok, és ezen akaratok állandó konfliktusban állnak egymással és Istennel is. Az érzékelés által látott és hallott dolgok azért tűnnek valósnak, mert az érzékelés csak azt engedi be a tudatosságába, ami kielégíti az érzékelő vágyait. Így jön létre az illúziók világa, amelynek folyton meg kell védelmeznie önmagát – pontosan azért, mert nem valódi.

Ha foglyul ejt az érzékelés világa, valójában egy álom csapdájába esel, amelyből nem is szabadulhatsz segítség nélkül, hiszen minden érzékszerved az álom valóságossága mellett tesz tanúbizonyságot. De Isten megadta neked a Választ, az egyetlen Kiutat, a te igaz Segítődet, mert az Ő Hangjának, a Szentléleknek az a feladata, hogy közvetítsen e két világ között. A Szentlélek azért képes erre, mert nem csupán az igazságot ismeri, de felismeri az illúziókat is, jóllehet egyetlen percig sem hisz bennük. A Szentlélek célja az, hogy segítsen nekünk megszabadulni az álomvilágból azáltal, hogy megtanít minket, hogyan fordítsuk visszájára gondolkodási folyamatunkat, és hogyan tegyük meg nem tanulttá tévedéseinket. A Szentlélek elsősorban a megbocsátás által tanít meg minket e dolgokra – a Kurzus azonban egyedi módon határozza meg a megbocsátás fogalmát, ahogy a maga módján definiálja a világot is.

Az általunk látott világ csupán saját belső vonatkoztatási rendszerünket, azaz elménk meghatározó eszméit, kívánságait és érzelmeit tükrözi. „Az érzékelés a kivetítés szüleménye” (Törzsszöveg, 513. oldal). Először mindig befelé tekintünk, eldöntjük, milyennek akarjuk látni a világot, aztán kivetítjük magunkból ezt a képet, ezt téve az általunk látott igazsággá. Értelmezzük azt, amit látunk – így tesszük valósággá az általunk látott világot. Ha arra használjuk az érzékelést, hogy a tévedéseinket – a dühöt, a mások megtámadására irányuló késztetést vagy a szeretet hiányának bármely formáját – igazoljuk általa, egy gonosz, pusztító, rosszindulatú, irigy és kétségbeejtő világot látunk majd. Meg kell tanulnunk, hogyan bocsássuk meg mindeme dolgokat – nem azért, hogy „jók” vagy „könyörületesek” legyünk, hanem mert nem igaz, amit látunk. Eltorzult védelmi rendszereinkkel eltorzítottuk magát a világot is, így olyan dolgokat látunk, amelyek valójában nem is léteznek. Ahogy megtanuljuk majd felismerni az érzékelésünkben mutatkozó tévedéseket, megtanuljuk azt is, hogyan érhetjük el, hogy ne vegyünk róluk tudomást, azaz hogy „megbocsássuk” őket, ezzel egyidejűleg pedig megbocsátunk önmagunknak is, hiszen többé nem eltorzult énképünket látjuk majd, hanem a mögötte rejlő Énünket – azt az Ént, amellyé Isten teremtett minket, és amely mindig ott lakozik bennünk.

A bűn „nem más, mint a szeretet hiánya” (Törzsszöveg, 12. oldal). Mivel csakis a szeretet létezik, a Szentlélek szemében a bűn nem büntetést érdemlő gonosztett, csupán helyreigazításra szoruló tévedés. Az igazságtalanság, a gyengeség, a befejezetlenség érzése mind abból a tényből ered, hogy mélyen hiszünk az illúziók világát kormányzó alapvetésben, „a szükség alapelvében”. E nézőpontnak köszönhető, hogy mindig azt keressük embertársainkban, aminek érzésünk szerint mi magunk híjával vagyunk. Azért „szeretjük” testvéreinket, hogy megszerezzünk magunknak valamit – az álmok világában ezt nevezik szeretetnek, jóllehet nem is létezhet ennél nagyobb tévedés, hiszen a szeretet soha nem kér semmit.

Elméink valóban képesek egyesülni egymással, és amit Isten egyesített, azt senki emberfia szét nem választhatja (Törzsszöveg, 413. oldal). A valódi egyesülés ugyanakkor csak Krisztus Elméjének szintjén lehetséges, és ez az egység valójában soha nem veszett el. A kisszerű én a külső elfogadás, a külsődleges birtoklás és „szeretet” által igyekszik felnagyítani magát, ám az Isten által teremtett Énnek semmire sincs szüksége. Ez az Én örökké teljes egész, örökké biztonságban létezik, örökké szeret, és örökké szeretetben részesül. Ez az Én nem nyerészkedni akar, de mindent megoszt másokkal, kivetítés helyett pedig kiterjedni vágyik. Semmiben nem szenved hiányt, és egyesülni akar társaival, akik szintén tudatában vannak bőségüknek.

E világ „különleges kapcsolatai” pusztítóak, önzőek és gyerekesen én-központúak; ám ha átadjuk e kapcsolatokat a Szentléleknek, a világ legszentebb dolgaivá válhatnak, mert belőlük lesznek a csodák, amelyek megmutatják számunkra a Mennyek Országába hazavezető utat. E világ a kirekesztés végső fegyvereiként, az elkülönülés bizonyosságaiként használja fel a különleges kapcsolatokat, ám a Szentlélek a megbocsátás és az álomból való felébredés tökéletes tanításaiként alkalmazza őket, így mindegyikük alkalmat teremt arra, hogy meggyógyuljon az érzékelésünk, és helyreigazíttassanak a tévedéseink. Minden különleges kapcsolat lehetőséget kínál, hogy embertársainknak megbocsátva megbocsássunk önmagunknak is, és egyben meghív bennünket a Szentlélekhez és Isten emlékezetébe.

Az érzékelés a test funkciói közé tartozik, így szükségképpen a tudatosság egyfajta korlátozására utal: a test szemét és fülét használja, és a test korlátozott reakcióit hívja életre. Bár a test önálló mozgatórugókkal rendelkező, független szervezetnek tűnik, valójában mindig az elme szándékai vezérlik, és ha az elme arra akarja használni, hogy bármilyen formában támadást indítson mások ellen, a test a betegség, az öregség és a romlás prédájává lesz. Ám ha az elme elfogadja a Szentlélek célját, a test az embertársainkkal való kommunikáció hasznos és hasznossága végezetéig sérthetetlen eszközévé válik, amelytől gyengéden megválunk majd, ha már nem lesz rá szükségünk. A test önmagában véve éppúgy semleges, mint az érzékelés világának összes többi eleme, és csakis az elme akaratán múlik, hogy vajon az ego vagy a Szentlélek céljaira használjuk-e fel.

A testi szem által történő látás ellentéte Krisztus látomása, amely a gyengeség helyett az erőt, az elkülönülés helyett az egységet, a félelem helyett a szeretetet tükrözi; a test által történő hallás ellentéte az Istenért szóló Hang, a mindnyájunkban ott lakozó Szentlélek által megvalósuló kommunikáció. Talán távolinak és halknak hallod az Ő hangját, és sokkal hangosabb számodra a kisszerű, elkülönült én érdekében szóló ego, ám ez pont fordítva van. A Szentlélek félreérthetetlen tisztasággal szól hozzád, ellenállhatatlan kérést intéz feléd: hacsak nem döntesz úgy, hogy a testeddel azonosítod magadat, nem lehetsz süket az Ő megszabadulást és reményt hirdető üzenetére, és örömmel cseréled majd el Krisztus látomására az önmagadról alkotott siralmas képedet.

Krisztus látomása a Szentlélek ajándéka, amely alternatívát kínál számodra az elkülönülés illúziója, a bűn, a bűntudat és a halál hiedelme helyett. Ez az ajándék helyreigazítja az érzékelés valamennyi tévedését, és feloldja az e világ alapját képező összes látszólagos ellentmondást. Krisztus látomásának nyájas fényében mindent más nézőpontból látsz majd: mindent abból a tudásból eredő gondolati rendszerből szemlélsz majd, amely nemcsak lehetségessé, de elkerülhetetlenné is teszi azt, hogy végül visszatérj Istenhez. Amit korábban egyik embertársad által egy másik ember ellen elkövetett igazságtalanságnak láttál, az egységért folyamodó segélykéréssé lesz számodra, és felismered majd, hogy a bűn, a betegség és a mások ellen intézett támadás tévképzetei valójában mind arra kérnek téged, hogy gyógyítsd meg őket a szelíd szeretet gyógyszerével. Felhagysz majd a védekezéssel, mert ahol nincs támadás, ott fölösleges a védekezés is, és testvéreid szüksége a saját szükségeddé válik, mert bizony együtt haladunk testvéreinkkel az Istenhez vezető úton. Nélkülünk eltévednének ők, és mi sem találhatjuk meg a helyes utat nélkülük.

A Mennyek Országában ismeretlen a megbocsátás, hiszen ott nincs rá szükség; ám e világban a megbocsátás jelenti tévedéseink szükségszerű helyreigazítását. Csak úgy nyerhetjük el a megbocsátást, ha felajánljuk azt embertársainknak, mert a megbocsátás a Mennyország azon törvényét jelképezi, miszerint adni és kapni egy és ugyanaz. A Mennyország nem más, mint Isten Fiának természetes, Isten által megteremtett állapota, Isten Fiának örökkévaló valósága, amely soha nem változott meg, mivel soha nem is merült feledésbe.

A megbocsátás szolgál számunkra az emlékezés eszközéül, a megbocsátás által fordul majd visszájára a világ gondolkodásmódja. A megbocsátást nyert világ a Mennyek Országának kapujává válik, mert e világ által végre képesek leszünk megbocsátani magunknak – és ha többé senkit nem tartunk már a bűntudat fogságában, mi magunk is szabaddá leszünk majd. Ha minden testvérünkben felismerjük Krisztust, saját magunkban is fel fogjuk ismerni az Ő Jelenlétét. Ha megfeledkezünk tévképzeteinkről, és múltunk egyetlen eleme sem korlátoz már bennünket, emlékezni fogunk Istenre. És a tanulás csak eddig juttathat el minket: ha készen állunk, Maga Isten fogja majd megtenni az utolsó lépést, amely által visszajutunk Őhozzá.

A CSODÁK TANÍTÁSA

TÖRZSSZÖVEG

BEVEZETÉS

1. Ez a kurzus a csodák tanítása. 2Mindenkinek kötelező elvégezni. 3Csak azt választhatod meg, hogy mikor kerítesz sort erre. 4A szabad akarat nem azt jelenti, hogy te szabod meg a tantervet. 5Csupán azt, hogy megválaszthatod, mikor melyik tantárggyal akarsz foglalkozni. 6E tanítás célja nem az, hogy megtanítson a szeretet értelmére, mert ez túlmutat mindazon, amit tanítani lehet. 7Ám célul tűzte ki, hogy eltávolítsa mindazt, ami megakadályozza, hogy tudatára ébredj a szeretet jelenlétének, amely a te természetes örökséged. 8A szeretet ellentéte a félelem, de ami mindent magában foglal, annak nem létezhet ellentéte.

2. E tanítás lényegét tehát az alábbi, roppant egyszerű módon foglalhatjuk össze:

2Ami valós, azt semmi nem fenyegetheti.

3Ami valótlan, az nem létezik.

4Ebben rejlik Isten békéje.

1. fejezet

A CSODÁK ÉRTELME

I. A csodák alapelvei

1. A csodák közt nem léteznek nagyságrendbeli különbségek. 2Nincsenek „nagyobb” vagy „bonyolultabb” csodák. 3Minden csoda egyforma. 4A szeretet mindig a legteljesebb mértékben nyilvánul meg.

2. Maguk a csodák nem számítanak. 2Csakis a csodák Forrása számít, e Forrás pedig messze meghalad minden értékelést.

3. A csodák természetes módon, a szeretet megnyilvánulásaiként következnek be. 2A valódi csoda mindig az azt ihlető szeretet. 3Azaz minden csoda, ami a szeretetből fakad.

4. A csodák értelme mindig maga az élet, az élet pedig Istentől ered. 2Az Ő Hangja mindig határozottan vezérel téged. 3E Hang által tudni fogsz majd mindent, amit tudnod kell.

5. A csoda egyfajta viselkedésmód, és akaratlan kellene, hogy legyen. 2Nem szabad tudatos uralmat gyakorolnunk felettük. 3Mert a tudatosan megválasztott csodák tévútra vezethetnek.

6. A csodák az élet természetes velejárói. 2Ha nincsenek jelen az életünkben, az azt jelenti, hogy valami nincs rendben.

7. Mindenkinek joga van a csodákhoz, ám először meg kell tisztulni.

8. A csodák gyógyító hatásúak, mert megszüntetik a hiányt: a csodákat mindig azok hajtják végre, akik az adott pillanatban többel bírnak, és azok részesülnek áldásaikból, akik éppen kevesebbel rendelkeznek.

9. A csodák során egyfajta csere megy végbe. 2A szeretet minden megnyilvánulása, amely valójában mindig csodás dolog, dacol a fizikai törvényekkel. 3Több szeretetet hoz annak is, aki adja, és annak is, aki kapja.

10. Ha a csodákat a hit felkeltésére szolgáló látványosságként használjuk, akkor félreértettük valódi céljukat.

11. Az ima a csodák közvetítője. 2A teremtett lények az ima által kommunikálnak a Teremtővel. 3A szeretet az ima által jut el hozzánk, és a csodák által nyilvánul meg.

12. A csodák gondolatok. 2A gondolatok pedig egyaránt kifejezhetik a tapasztalás alacsonyabb rendű, testi szintjét, illetve a magasabb rendű, szellemi szintet is. 3Egyes gondolatok a fizikai szintet alkotják, mások a szellemi szintet teremtik meg.

13. A csodák egyszerre jelentik a kezdetet és a véget, azaz megváltoztatják az időbeliséget. 2A csodák mindig a látszólag visszafelé, valójában azonban előrehaladó újjászületés megerősítései. 3A jelen csodái meg nem történtté teszik a múltat, felszabadítva ezáltal a jövőt.

14. A csodák az igazság mellett tesznek tanúbizonyságot. 2Mindig meggyőzőek, mert a meggyőződésből fakadnak. 3Meggyőződés nélkül a mágia szintjére süllyednek, a mágia pedig lélektelen és így destruktív – a mágia nem más, mint az elme terméktelen módon történő használata.

15. Minden napunkat a csodáknak kellene szentelnünk. 2Az idő azért van, hogy megtanuljuk teremtő módon használni. 3Az idő tehát a tanítás és egyben a végcél eszköze is: 4ha már nem segíti elő a tanulást, megszűnik majd létezni.

16. A csodák a tanulás eszközei, mivel megmutatják, hogy adni éppoly áldásos dolog, mint kapni. 2A csodák egyszerre növelik az adakozó és a befogadó erejét.

17. A csodák meghaladják a testet. 2Hirtelen elmozdulások a láthatatlanba, távol a test szintjétől. 3Ezért bírnak gyógyító erővel.

18. A csoda mindig szolgálat. 2Ennél nagyobb szolgálatot nem is tehetsz testvéreidnek. 3A csodák által úgy szereted majd felebarátodat, mint tenmagadat. 4Mert egyidejűleg ismered fel önmagad és felebarátod értékét.

19. A csodák minden elmét egyesítenek Istenben. 2A csodák léte az együttműködéstől függ, mivel a Fiúi Minőség Isten minden teremtésének összegzése. 3Így a csodák nem az idő, de az örökkévalóság törvényeit tükrözik.

20. A csodák újra felébresztik a tudatosságot, miszerint nem a test, hanem a szellem az igazság oltára. 2Ez a felismerés vezet el a csodák gyógyító erejéhez.

21. A csodák a megbocsátás természetes jelei. 2A csodákon keresztül úgy fogadod el Isten megbocsátását, hogy mások felé kiterjeszted azt.

22. Csak azért félsz a csodáktól, mert azt hiszed, a sötétség képes elrejtőzni. 2Azt hiszed, amit a fizikai szem nem lát, az nem is létezik. 3Így megtagadod a spirituális látást.

23. A csodák újraszervezik az észlelést, és minden szintet igaz perspektívába helyeznek. 2Ez pedig gyógyító hatású, mivel a betegség az egyes szintek összekeveréséből fakad.

24. A csodák által képessé válsz meggyógyítani a betegeket és feltámasztani a holtakat, mert a betegséget és a halált egyaránt te alkottad, így mindkettőt meg is szüntetheted. 2Te magad is csoda vagy, aki Teremtőjéhez hasonlatosan szintén képes a teremtésre. 3Minden más csak a te rémálmod. 4Csak a világosság teremtményei bírnak valódi létezéssel.

25. A csodák a megbocsátás egymásba fonódó, Jóvátétellé kiteljesedő láncszemei. 2A Jóvátétel ott munkál minden pillanatban, az idő valamennyi dimenziójában.

26. A csodák a félelemtől való megszabadulást jelképezik. 2„Jóvátenni” annyi, mint „semmissé tenni”. 3A félelem semmissé tétele lényegi eleme annak az értéknek, melyet a csodák a jóvátétel terén képviselnek.

27. A csodák Isten egyetemes áldásai, amelyek általam jutnak el testvéreimhez. 2A megbocsátás azok előjoga, akik maguk is bocsánatban részesültek.

28. A csodák által elnyerheted a félelemtől való megszabadulást. 2A kinyilatkoztatás állapotában nem létezik félelem. 3Azaz a csodák jelentik az eszközt, a kinyilatkoztatás pedig a cél.

29. A csodák általad dicsőítik Istent. 2A csodák tisztelettel adóznak az Őáltala teremtett dolgoknak, és megerősítik azok tökéletességét. 3A csodák gyógyító erejűek, mert általuk tested helyett a szellemeddel azonosítod önmagad.

30. Azáltal, hogy elismered a szellemet, a csodák megfelelő sorba rendezik az észlelés szintjeit. 2A szellem így a központba kerül, és képes lesz a közvetlen kommunikációra.

31. A csodáknak nem az áhítat, hanem a hála érzetét kell kiváltaniuk. 2Mondj köszönetet Istennek azért, aki valójában vagy. 3Isten gyermekei egytől egyig szentek, a csodák pedig tisztelettel adóznak szentségüknek, amely néha talán rejtve marad ugyan, ám sosem vész el.

32. Minden csodát én ihletek, és minden csoda közbenjárás. 2A csodák közbenjárnak szentségedért, és megszenteltté teszik észlelésedet. 3A csodák által meghaladod a fizikai törvényeket, és így felemelkedsz a mennyei rend szférájába. 4E világban bizony tökéletes vagy.

33. A csodák tisztelettel adóznak neked, mert méltó vagy a szeretetre. 2Szertefoszlatják az önmagadról alkotott illúzióidat, és észlelik a benned lakozó világosságot. 3Megszabadítván téged rémálmaidtól, jóváteszik hibáidat. 4A csodák megszabadítják az elmédet illúzióid fogságából, és újra éppé tesznek téged.

34. A csodák újra teljessé teszik az elmét. 2A hiány jóvátételével tökéletes védelmet hoznak létre. 3A szellem ereje semmiféle behatolást nem tesz lehetővé.

35. A csodák a szeretet megnyilvánulásai, ám nem mindig járnak látható hatásokkal.

36. A csodák a helyes gondolkodásmód példái, és az Isten által teremtett igazsághoz igazítják az észleléseidet.

37. A csoda által én eszközlök javítást téves gondolkodásmódodban. 2A csoda egyfajta katalizátorként működve megszünteti a hibás észlelést, és helyes módon újjászervezi azt. 3Így rád is érvényessé válik a Jóvátétel alapelve, és meggyógyul a te észlelésed. 4Ám amíg ez nem következik be, nem ismerheted meg az Isteni Rend tudását.

38. A csodákat a Szentlélek működteti. 2A Szentlélek egyaránt felismeri Isten teremtését és a te illúzióidat. 3Mivel a szelektív észlelés helyett képes a teljes észlelésre, elválasztja egymástól az igazat és a hamisat.

39. A csoda eltörli a hibát, mivel a Szentlélek felismeri hamis, valótlan mivoltát. 2Úgy is mondhatnánk, ha észleled a világosságot, automatikusan véget ér a sötétség.

40. A csodák előtt mindenki a testvéred és testvérem. 2A csodák által felismerjük Isten egyetemes kézjegyét.

41. A csodák észlelhető tartalma a teljesség. 2Ily módon igazítják helyre és teszik jóvá a hiány téves észlelését.

42. A csodák legfőbb adománya azon erejükben rejlik, amely megszabadít téged az elszigeteltség, a nélkülözés és a hiány hamis érzetétől.

43. A csodák egy csodás tudatállapotból, illetve a csodára való fogékonyság állapotából fakadnak.

44. A csoda Krisztus belső tudomását és az Ő Jóvátételének elfogadását fejezi ki.

45. A csodák soha nem vésznek kárba. 2Számos, általad nem ismert embert megérinthetnek, és olyan változásokat eredményezhetnek általad nem ismert helyzetekben, amelyekről álmodni sem mernél.

46. A legmagasabb rendű kommunikációs csatorna a Szentlélek. 2A csodák során másfajta kommunikáció megy végbe, mivel a csodák csupán időleges kommunikációs csatornák. 3Amikor visszatérsz az Istennel való kommunikáció eredeti, közvetlen kinyilatkoztatások által történő formájához, többé nem lesz szükség csodákra.

47. A csoda a tanulást segítő, a tanulási időt csökkentő eszköz. 2A megszokott mintáktól eltérő időintervallumot hoz létre, amelyre nem érvényesek az idő hagyományos törvényei. 3Ebben az értelemben a csoda időtlen.

48. A csoda az egyetlen eszköz, amely az idő irányítására azonnal a rendelkezésedre áll. 2A csodák szintjét csak a kinyilatkoztatás szintje haladja meg, melynek végképp semmi köze az időhöz.

49. A csoda nem törődik azzal, hogy milyen mértékben téves egy helytelen észlelés. 2Független a hiba mértékétől és irányultságától, az észlelés kiigazításának hatékony eszköze. 3Ez a csoda valódi pártatlan igazságossága.

50. A csoda összehasonlítja az általad alkotott dolgokat a teremtéssel: ami összhangban van vele, azt igaznak fogadja el, ám ami ellenkezik azzal, azt hamisnak nyilvánítja.

II. A kinyilatkoztatás, az idő és a csodák

1. A kinyilatkoztatás által időlegesen megszabadulsz minden kétségtől és félelemtől. 2A kinyilatkoztatás Isten és a teremtett lények eredeti kommunikációs formáját tükrözi, és magában foglalja a teremtésnek azt a különlegesen személyes jelentését is, amelyre néha a fizikai kapcsolat által törekszel. 3Ám a testi közelség által nem érheted el ezt az állapotot. 4A csodák ugyanakkor valóban személyek közöttiek, és valódi közelséget eredményeznek másokhoz. 5A kinyilatkoztatás közvetlen módon egyesít téged Istennel. 6A csodák közvetlen módon egyesítenek téged testvéreiddel. 7Bár egyik jelenség sem a tudatosságból fakad, mindkettőt a tudatosságodban tapasztalod meg. 8A tudatosság állapota mindig cselekvést idéz elő, bár nem ihlet cselekvésre. 9Szabadon megválaszthatod, miben hiszel, cselekedeteid pedig mindig a hitedről tesznek tanúbizonyságot.

2. A kinyilatkoztatás roppant személyes tapasztalat, amelyet nem lehet értelmesen lefordítani. 2Ezért van az, hogy lehetetlenség minden kísérlet, hogy szavakkal leírjuk. 3A kinyilatkoztatás csupán tapasztalást eredményez. 4A csodák ugyanakkor cselekedetekre vezetnek. 5Jelen pillanatban a csodák még hasznosabbak számodra, mert testvéreiddel egyesítenek téged. 6A tanulás jelen fázisában azért fontos a csodák szerepe, mert a félelemtől való megszabadulást senkire nem lehet ráerőszakolni. 7A kinyilatkoztatás soha nem foglalható szavakba, mivel a kinyilatkoztatás nem más, mint a kimondhatatlan szeretet tapasztalása.

3. Az áhítat érzését tartsd fent a kinyilatkoztatás számára. 2A csodák esetén nem megfelelő ez az érzés, mivel az áhítat állapota az az állapot, amelyben valamely alacsonyabb rendű lény áll szemben Teremtőjével. 3Te tökéletes teremtmény vagy, és kizárólag a tökéletesség Teremtőjének színe előtt kell áhítatot érezned. 4A csodák következésképpen az egyenlők közti szeretet jelei. 5Az egyenlők pedig nem éreznek tiszteletteljes áhítatot egymás iránt, mert az áhítat az egyenlőtlenség jele. 6Ezért hát az áhítat nem megfelelő reakció a jelenlétemben. 7Az idősebb testvér csupán tiszteletre jogosult nagyobb tapasztalata miatt, és csupán nagyobb bölcsessége miatt engedelmeskedünk neki. 8Jogosult emellett még testvéri szeretetre, és ha odaadó testvér, akkor odaadásra is. 9Mert csak az én odaadásom által válhatok méltóvá a te odaadásodra. 10Amit én elértem, te is mind elérheted. 11Semmim nincs, ami ne Istentől származna. 12Annyiban különbözünk csak egymástól, hogy nekem semmi másom nincs. 13Így én megmaradtam abban az állapotban, amely számodra jelenleg csupán lehetőség.

4. A mondat, miszerint „senki nem mehet az Atyához, hanemha én általam” nem azt jelenti, hogy bármiben is különböznék tőled – csupán az időt illetően különbözünk, az idő pedig valójában nem létezik. 2E mondat jelentését nem annyira a vízszintes, inkább a függőleges tengely mentén kell keresnünk. 3Te alattam állsz, én pedig Isten alatt állok. 4Azért vagyok magasabban a „felemelkedés” folyamatában, mert nélkülem áthidalhatatlan lenne az Isten és ember közt feszülő távolság. 5E távolságot én hidalom át, mert egyrészt idősebb testvéred, másrészt Isten Fia vagyok. 6 Testvéreim iránti odaadásom által én nyertem el a Fiúi Minőség feladatát, és azért látom el tökéletesen e feladatot, mert megosztom azt embertársaimmal. 7Ez talán ellentmond annak a kijelentésnek, hogy „én és az Atya egy vagyunk”, de már e mondat két része is arra utal, hogy az Atya nagyobb nálamnál.

5. A kinyilatkoztatásokat közvetett módon mindig én ihletem, mert közel állok a Szentlélekhez, és mert mindig éberen felismerem, ha valamely testvérem felkészült a befogadásukra. 2Ily módon közelebb hozhatom a kinyilatkoztatásokat testvéreimhez, mint amilyen közel ők juthatnának hozzájuk. 3A kommunikáció magasabb rendű formáját közvetítő Szentlélek mindig nyitva tartja számodra az Istenhez vezető közvetlen csatornát, amelyen át a kinyilatkoztatások érkeznek. 4A kinyilatkoztatások mindig egyirányúak. 5Istentől áramolnak feléd, nem pedig tőled Isten irányába.

6. A csodák csökkentik a tanuláshoz szükséges időt. 2A vízszintes síkon látszólag végtelenül sok időre van szükség ahhoz, hogy felismerjük, mindannyian egyenlőek vagyunk a Fiúi minőségben. 3A csodák által azonban horizontálisról hirtelen vertikálisra változik a látásmódod. 4Így létrejön egy különleges intervallum, amelyből mind az adó, mind a befogadó fél az időben jóval nagyobb távolságot megtéve emelkedik ki. 5A csodák egyedülálló tulajdonsága az, hogy bizonyos mértékben eltörlik az időt, mivel szükségtelenné teszik az általuk átívelt időintervallumot. 6A csodák létrehívásához szükséges idő nem áll kapcsolatban a csodák által lefedett idővel. 7A csodák tanulással töltött évezredeket válthatnak ki. 8Ezt a mögöttük meghúzódó felismerés által teszik, mely szerint az adó és a befogadó fél tökéletesen egyenlő, és amely egyenlőség a csodák alapját képezi. 9A csodák lerövidítik a tanulási folyamatot, önmagába roskasztva az időt, és így megszüntetve annak bizonyos szakaszait. 10Ám mindez továbbra is a nagyobb időbeni renden belül megy végbe.

III. A Vezeklés és a csodák

1. Én vagyok felelős a Vezeklés általam megkezdett folyamatáért. 2Amikor egy csodát ajánlasz fel valamely testvéremnek, önmagadért és értem teszed. 3Azért elsősorban önmagadért, mert nekem nincs szükségem csodákra a Vezekléshez; ám ha időlegesen elbuknál, én ott állok az út végén. 4Az én részem az a Vezeklésben, hogy eltöröljek minden hibát, amelyet te magad nem tudnál helyreigazítani. 5Ha már helyreállt benned eredeti állapotod tudása, te magad is természetes módon a Vezeklés, a megbékélés részévé válsz. 6Ha hozzám hasonlóan te sem leszel hajlandó elfogadni a hibákat önmagadban és testvéreidben, szükségképpen te is csatlakozol majd a kijavításukért folytatott küzdelemhez; meghallod majd a hangomat, és megtanulod, hogyan tedd semmissé cselekedeteiddel a hibákat. 7Benned is ott lakozik az erő, amellyel csodákat cselekedhetsz. 8A lehetőséget én nyújtom, ám neked kell elfogadnod azt. 9Ha csodákat cselekszel, meggyőződsz majd e képességedről, mert a valódi meggyőződésre mindig a teljesítményeid által juthatsz. 10A képesség a lehetőség, amely a teljesítményekben nyilvánul meg; a cél, Isten minden gyermekének természetes hivatása pedig nem más, mint a Vezeklés.

2. A mondás, miszerint „az ég és a föld elmúlnak” azt jelenti, hogy nem két, egymástól elkülönült állapotként léteznek majd. 2Az én szavam, amely maga a feltámadás és az élet, nem múlhat el, mert az élet örökkévaló. 3Isten alkotása vagy, szeretetre méltó és szeretettől áthatott. 4Szíve mélyén mindenkinek így kell látnia önmagát, mert mindenki ilyen igaz valójában.

3. Akik elnyerik a megbocsátást, a Vezeklés eszközei. 2Eltelnek a szellemmel, és maguk is megbocsátanak. 3Akik feloldozást nyernek, maguk is feloldozzák testvéreiket, mert ez a vezeklés terve. 4A Szentlélek szolgálatában álló elmék a csodák által egyesülnek velem, hogy Isten minden teremtménye megváltást, feloldozást nyerjen.

4. Én vagyok az egyetlen, aki megkülönböztetés nélkül hajthatok végre csodákat, mert én magam vagyok a Vezeklés. 2Én határozom meg a szerepedet a Vezeklés folyamatában. 3Kérdezz, és én megmondom, mely csodákat hajtsd végre. 4Ez felesleges erőfeszítésektől kímél meg téged, mivel így közvetlen módon kommunikálunk majd egymással. 5A csodáknak alapvető eleme a személytelenség: ez teszi lehetővé, hogy vezéreljem az alkalmazásukat, és az én irányításom alatt a csodák elvezetnek a kinyilatkoztatás különösen személyes megtapasztalásához. 6A vezető soha nem irányít, csak utat mutat, és mindig rajtad áll, hogy követed-e az útmutatását. 7„Ne vígy minket kísértésbe” – annyit tesz, ismerd fel a hibáidat, és dönts úgy, hogy a vezetésemmel felhagysz velük.

5. A hibák valójában nem jelentenek veszélyt az igazságra nézve, mert az igazság mindig megáll a hibákkal szemben. 2Valójában mindig csak a hibák sérülékenyek. 3Ott alapítod meg királyságodat, ahol tetszik, ám ha nem feledkezel meg az alábbi szavakról, mindig helyesen választasz majd:

4A szellem örökké a kegyelem állapotában létezik.

5Valóságod csupán a szellem.

6Így hát te magad is örökké a kegyelem állapotában létezel.

7E tekintetben a Vezeklés meg nem történtté tesz minden hibát, és így kitépi a félelem gyökereit. 8Ha fenyegetésként éled meg Isten megnyugtatását, annak az az oka, hogy egy téves hűséget próbálsz védelmezni. 9Ha ezt másokra is kivetíted, bebörtönzöd testvéreidet – ám csak annyira vered béklyóba őket, amennyire megerősíted bennük a korábban elkövetett hibákat. 10Testvéreid így sérülékennyé válnak mások eltévelyedéseire, mivel eltorzult képet alkottak önmagukról. 11A csodák munkásai azonban csak áldásban részesíthetik testvéreiket, ez pedig semmissé teszi majd eltévelyedéseiket, és megszabadítja őket börtönükből.

6. Mindig arra reagálsz, amit érzékelsz, és ennek megfelelően is viselkedsz. 2Az aranyszabály arra kér, hogy úgy bánj másokkal, ahogy szeretnéd, hogy ők bánjanak veled. 3Ez pedig azt jelenti, hogy mindkét érintett személynek pontos érzékeléssel kell bírnia. 4Az Aranyszabály a megfelelő viselkedés szabálya is egyben. 5Csak akkor viselkedhetsz megfelelő módon, ha helyesen érzékelsz. 6Mivel felebarátoddal ugyanazon család egyenlő tagjai vagytok, érzékelésetek határozza meg a cselekedeteiteket. 7Saját szentséged érzékeléséből kitekintve kell érzékelned testvéreid szentségét.

7. A csodák akkor születnek meg, ha az elme már készen áll rájuk. 2Az egyesült elme akkor is kiterjed mindenkire, ha ennek maga a csodatévő sincs tudatában. 3A csodák azért személytelenek, mert maga a minden teremtményt Teremtőjével egyesítő Vezeklés is egy és oszthatatlan. 4Mivel a csodák valós énedet fejezik ki, elméd eljut általuk a kegyelem állapotába. 5Így természetes módon üdvözli a bent lakozó Házigazdát, és a kint lakozó idegent is. 6És ha beengeded az idegent, testvéreddé lesz.

8. Nem kell azzal törődnöd, vajon a csodák gyakorolnak-e általad fel nem ismert hatásokat testvéreidre. 2A csodák révén te mindig áldásban részesülsz. 3A csodák, melyek végrehajtására nem kérnek fel, nem veszítenek értékükből. 4Továbbra is kegyelmed kifejeződései maradnak, ám tettek formájában megnyilvánuló aspektusaikat nekem kell felügyelnem, mert én az egész tervnek tudatában vagyok. 5A csodákra nyitott lelkiállapot személytelensége által mindig elnyered majd a kegyelmet, de csak én vagyok abban a helyzetben, hogy tudjam, hová jusson ez az áldás.

9. A csodák csak annyiban szelektívek, hogy mindig azok felé irányulnak, akik képesek őket önmaguk érdekében felhasználni. 2Ezen emberek pedig mindig kiterjesztik a csodákat embertársaikra is, és így a Vezeklés erős lánca jön létre a teremtett lények között. 3Ez a szelektivitás azonban nem terjed ki a csodák nagyságára, hiszen már maga a nagyság fogalma is csupán egy valótlan síkon létezik. 4Mivel a csodák célja az, hogy helyreállítsák a valóságra való tudatosságodat, semmi hasznuk nem lenne, ha épp az általuk helyreigazítani szándékozott hibát meghatározó törvények vernék béklyóba őket.

AJÁNLOTT IRODALOM

Aki szeretne hozzájutni az A Course in Miracles angol nyelvű kötetéhez, illetve a vele kapcsolatos más kiadványokhoz, azok számára a következő lista tájékoztatást ad a Foundation for Inner Peace-től rendelhető termékekről. Cím: P.O. Box 598, Mill Valley, CA 94942. www.acim.org

KIEGÉSZÍTÉSEK A CSODÁK TANÍTÁSÁHOZ. A Csodák tanítása alapelveinek kibővítése Helen Schucman jóvoltából:

PSYCHOTHERAPY: Purpose, Process and Practice. An Extension of the Principals of A Course in Miracles (Pszichoterápia: Cél, folyamat és gyakorlat. A Csodák tanítása alapelveinek kibővítése). A szerző Helen Schucman. A huszonöt oldalas könyvecske a Kurzus egészségről és megbocsátásról szóló alapelveit tárgyalja a pszichoterápia szemszögéből.

THE SONG OF PRAYER. Prayer, Forgiveness, Healing. An Extension of the Principals of A Course in Miracles (Az imádság éneke. Ima, megbocsátás, gyógyulás. A Csodák tanítása alapelveinek kibővítése). A szerző Helen Schucman. A huszonkét oldalas könyvecske a megbocsátásról és a gyógyulásról szól az ima szemszögéből, szembeállítva a valódi imádság, megbocsátás és gyógyulás jelentését az ellentéteikkel.

THE COURSE ON TAPE (A Kurzus szalagon). Negyvenkét darab kilencvenperces audiokazetta, amelyeken Mr. Jim Stewart, a Kurzus régi tanítványa olvassa fel a teljes Csodák tanítását. Vonzó, kék díszdobozba csomagolva.

THE COURSE ON CD (A Kurzus CD-n). Ötvenkilenc darab CD, megközelítőleg 63 órányi hanganyag, amelyen Mr. Jim Stewart, a Kurzus régi tanítványa olvassa fel a teljes Csodák tanítását. Vonzó, kék díszdobozba csomagolva.

CHOOSE ONCE AGAIN (Válassz még egyszer!). Rövid, inspiráló részletek a Csodák tanításából, amelyek megmutatják a Kurzus nyelvi szépségét, és kiemelnek néhány fontos gondolatot. Százhuszonnyolc oldalnyi személyre szóló üzenet, amely segít minden pillanatot örömteli élménnyé változtatni. Puha kötésű könyv.

THE GIFTS OF GOD (Isten ajándékai). Versek Helen Schucman tollából, akinek a Kurzust köszönhetjük. A tíz év alatt született száztizenöt versben visszatükröződik a Kurzus spirituális tartalma. 144 oldal, kemény kötés.

JOURNEY WITHOUT DISTANCE (Utazás távolság nélkül). A Csodák tanítása létrejöttének teljes története, amely elviszi az olvasót egy több mint hetven évig tartó, csodálatos utazásra. Találkozunk Dr. Helen Schucmannal, a nagy tiszteletnek örvendő kutató pszichológussal, aki egyszer csak „Hangot” hallott, amely lediktálta neki az anyagot. Megtudjuk, Dr. William Thetford, a pszichológiai kutató részleg vezetője hogyan segítette és támogatta Helent. A szerző Robert Skutch, a Foundation for Inner Peace társalapítója. 142 oldal, kemény és puha táblás.

1-es és 1A videokazetta: THE STORY OF A COURSE IN MIRACLES (A Csodák tanítása története). Két és negyed órás dokumentumfilm, amelynek az első fele (külön is kapható 1A videóként) arról szól, hogyan született a Csodák tanítása. A film másik fele több mint egy tucat beszámolót tartalmaz arról, hogy miként változtatta meg az emberek életét a Kurzus.

2-es videokazetta: WHAT IT SAYS (Ezt mondja). A Kurzus fő témáinak rendkívüli összegzése Kenneth Wapnick, Helen Schucman munkatársa által, aki jelenleg is tart tanfolyamokat, és ír is a Csodák tanításáról.

A audiokazetta: WHAT IT SAYS (Ezt mondja). A Kurzus fő témáinak negyvenperces összefoglalója Kenneth Wapnick előadásában. Megegyezik a 2-es videokazetta hanganyagával.

B audiokazetta: READING FROM A COURS IN MIRACLES. Egyórás válogatás a Kurzus gondolatai közül. Válogatta és felolvassa William Thetford. A felolvasás újabb dimenziót ad a nyomtatott szöveg inspiráló és költői tulajdonságaihoz.

WORKBOOK LESSON CARDS (Leckekártyák a munkafüzethez). A munkafüzetben található mind a 365 lecke fölkerült egy-egy strapabíró kártyára, lehetővé téve, hogy a nap folyamán magunkkal hordjuk az épp esedékes leckét.

CONCORDANCE FOR A COURSE IN MIRACLES (Szómutató a Csodák tanításához). Ez az 1108 oldalas, keménytáblás szómutató minden főbb kifejezés előfordulását tartalmazza a Csodák tanításának három részében csakúgy, mint a kiegészítő szövegekben (Psychotherapy és The Song of Prayer). Minden előfordulást szövegösszefüggésével együtt tartalmaz. A pontos helyet a könyv, a fejezet, a rész, a bekezdés és a mondat sorszáma jelzi.

A Foundation for Inner Peace adja ki az A Course in Miracles teljes szövegét – I. kötet, 765 oldal; II. kötet: Munkafüzet, 532 oldal; III. kötet: Tanári kézikönyv, 98 oldal – három különféle kiadásban: kemény táblás, nagy és kis alakú puhatáblás.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen